23. lokakuuta
Tapahtumia

4004 eaa. – Maailmankaikkeus luotiin Ussherin–Lightfootin kalenterin mukaan tätä päivää edeltäneenä yönä.
42 eaa. – Toisen triumviraatin sota Caesarin murhaajia vastaan: Marcus Antonius ja Augustus tuhosivat Filippoin toisessa taistelussa lopullisesti Brutuksen joukot. Brutus teki itsemurhan.
425 – Valentinianus III valittiin Rooman keisariksi vain kuusivuotiaana.
1707 – Unionisopimuksen mukaisesti Englannin parlamentti ja Skotlannin parlamentti yhdistyivät Ison-Britannian parlamentiksi, joka piti ensimmäisen kokouksensa (vuodesta 1801 Yhdistyneen kuningaskunnan parlamentti).
1902 – Vanhasuomalaisen puolueen puoluekokous alkoi. Kokous päätyi siihen, että sotapalvelukseen kutsutut olivat velvollisia astumaan palvelukseen Venäjän armeijaan. Perustuslailliset sen sijaan päättivät salaisessa kokouksessaan marraskuussa vaatia kutsuntalakon jatkamista.
1911 – Ilmailu: lentokonetta käytettiin ensimmäisen kerran sodassa. Italialainen lentäjä nousi ilmaan Libyasta tiedustellakseen turkkilaisia joukkoja Turkin-Italian välisen sodan aikana.
1915 – Naisten äänioikeus: 25 000-33 000 naista marssi New Yorkissa vaatien naisten äänioikeutta.
1926 – Italiassa kiellettiin naisilta julkiset virat.
1927 – 21 ihmistä sai surmansa elokuvateatteri Imatran tulipalossa Tampereella.
1936 – Saksan Kondorilegioona liittyi Espanjan falangisteihin.
1941 – Walt Disneyn animaatioelokuva Dumbo oli ensi-illassa.
1942 – El Alameinin toinen taistelu alkoi: Rommelin johtamat saksalaiset joutuivat taisteluiden lopuksi 4. marraskuuta perääntymään.
1944 – Leytenlahden taistelu Filippiineillä alkoi.
1944 – Suomen Kustannusyhdistys lähetti opetusministeriön pyynnöstä kirjakaupoille ja kustantamoille kiertokirjeen, jossa se kehotti vetämään myynnistä ministeriön Neuvostoliiton vastaisiksi katsomat teokset ja lopettamaan niiden painamisen.
1948 – Eduskunta hyväksyi äänin 134-33 hallituksen esityksen Valtiollisen poliisin lakkauttamisesta ja Suojelupoliisin perustamisesta.
1953 – Hallitus antoi eduskunnalle lakiesityksen vaalikauden pidentämisestä kolmivuotisesta nelivuotiseksi.
1954 – Pariisin sopimus hyväksyttiin. Siinä Saksan liittotasavalta tulee jäseneksi sekä Natoon että Länsi-Euroopan Unioniin (WEU). Saarlandissa järjestettiin kansanäänestys.
1955 – Saarlandin asukkaat äänestivät kansanäänestyksessä takaisin Saksan liittotasavaltaan liittymisen puolesta.
1956 – Unkarin kansannousu kommunistihallitusta vastaan alkoi.
1957 – Marokko hyökkäsi Espanjan Länsi-Saharaan.
1958 – Ruotsin akatemia ilmoitti myöntäneensä Nobelin kirjallisuuspalkinnon neuvostoliittolaiselle Boris Pasternakille. Neuvostoliiton kirjailijaliiton lehti Literaturnaja gazeta leimasi Pasternakin palkitsemisen Neuvostoliitolle vihamieliseksi teoksi. Pasternak erotettiin Neuvostoliiton kirjailijaliitosta 28. lokakuuta.
1958 – ”Smurffit” esiintyivät ensimmäistä kertaa belgialaisessa Le Journal de Spirou -sarjakuvalehdessä.
1963 – Neuvostoliitto syytti Kiinan johtajaa Mao Zedongia leninismin hylkäämisestä ja sen korvaamisesta henkilöpalvonnalla.
1974 – Kansainvälinen olympiakomitea myönsi vuoden 1980 talvikisat Yhdysvaltain Lake Placidille ja kesäkisat Moskovalle.
1980 – Neuvostoliiton pääministeri Aleksei Kosygin erosi tehtävistään ja hänen tilalleen tuli ensimmäinen varapääministeri Nikolai Tihonov. Vuodesta 1964 lähtien pääministerinä toiminut Kosygin oli ollut jo pitkään poissa julkisuudesta, virallisen ilmoituksen mukaan sydänvaivojen vuoksi.
1983 – Libanonin sisällissota: Yhdysvaltain merijalkaväen parakkeihin Beirutissa osui räjähdeainelastissa ollut kuorma-auto. Autopommi surmasi 241 ihmistä. Myös ranskalaisten sotilaiden parakeissa räjähti samana aamuna ja 58 ihmistä sai surmansa.
1986 – Keski-Afrikan syrjäytetty hallitsija Bokassa palasi yllättäen kotimaahansa. Hänet vietiin suoraan lentokentältä vankilaan.
1987 – Niin sanotun Helsingin metrojupakan oikeuskäsittely päättyi, kun korkein oikeus vahvisti Helsingin entisen metrojohtajan Unto Valtasen hovioikeudessa saaman tuomion (yksi vuosi ja yhdeksän kuukautta ehdotonta vankeutta) lahjoman vastaanottamisesta.
1989 – Wärtsilä Meriteollisuuden johto jätti konkurssihakemuksen Helsingin raastuvanoikeuteen. Kyseessä oli pohjois-Euroopan siihen asti suurin konkurssi.
1992 – Akihito vieraili ensimmäisenä Japanin keisarina Kiinassa.
1993 – Shankill Roadin pommi-iskussa Belfastissa kuoli yhdeksän sivullista.
1996 – O. J. Simpsonin siviilioikeudenkäynti alkoi Santa Monicassa Kaliforniassa.
1999 – Vanhin suomenkielinen maaseutuoppikoulu ja -lukio Forssan yhteislyseo täytti sata vuotta.
2000 – Yhdysvaltain ulkoministeri Madeleine Albright saapui historialliselle vierailulle Pohjois-Koreaan ja tapasi maan johtajan Kim Jong Ilin. Neuvottelujen päätteeksi ilmoitettiin Pohjois-Korean keskeyttävän ydinohjelmansa toistaiseksi.
2001 – Suomen suurin matkailualan keskusjärjestö Suomen Matkailuliitto hakeutui konkurssiin. Liitto oli perustettu vuonna 1887 nimellä Suomen Matkailijayhdistys, ja se oli ollut talousvaikeuksiensa vuoksi velkasaneerauksessa vuodesta 1997.
2002 – Terrorismi: Moskovan teatterikaappaus alkoi. Nelisenkymmentä separatistista Itškerian tšetšeenitasavaltaa kannattanutta terroristia hyökkäsi Dubrovka-teatteriin Moskovan keskustassa ja otti noin 700 teatterissa ollutta panttivangeiksi. Kaappausdraama päättyi kolme päivää myöhemmin Venäjän armeijan erikoisjoukkojen hyökkäykseen, jossa kuoli 129 ihmistä.